বাসের ধাক্কায় জখম বিমান আর ডানা মেলতে পারবে না জেনে তার জন্য প্রায় একই ধরনের নিষ্ঠুর নিদান হাঁকা হয়েছে। তার দেহ কেটে কেটে বিক্রি করে দেওয়া হবে। তবে নিজে আর না-থাকলেও অন্য একাধিক বিমানে যুক্ত হয়ে টিকে থাকার সুযোগ পাবে তার কিছু যন্ত্রাংশ। অন্যকে অঙ্গদানের সূত্রে ঠিক যে-ভাবে আরও কিছু দিন জীবিত থাকেন মৃত ব্যক্তি। মন্দের ভাল বলতে এটুকুই। বিমানটি এটিআর-৪২ গোত্রের। ২০১৫ সালের ২২ ডিসেম্বর কুয়াশামোড়া সকালে কলকাতা বিমানবন্দরে দাঁড়িয়ে থাকা অ্যালায়েন্সের ওই বিমানকে ধাক্কা মারে জেট এয়ারওয়েজের যাত্রিবাহী বাস। দুমড়েমুচড়ে যায় বিমানটির সামনের ডান দিকের ইঞ্জিনের অংশ। গুরুতর ক্ষতি হয় ডানারও। এক বছর পরে সেই বিমানটিকে বাতিল করার সিদ্ধান্ত নিল এয়ার ইন্ডিয়া। তার রেজিস্ট্রেশন বাতিল করার জন্য ইতিমধ্যেই আবেদন করা হয়েছে ডিরেক্টরেট জেনারেল অব সিভিল অ্যাভিয়েশন (ডিজিসিএ)-এর কাছে। বিমান সংস্থা সূত্রের খবর, বিমানের যন্ত্রাংশ খোলার কাজ শুরু হয়ে গিয়েছে। এখন উড়তে থাকা অ্যালায়েন্সের দু’টি এটিআর-৪২ বিমান এবং নতুন এটিআর-৭২ বিমানে সেই যন্ত্রাংশ ব্যবহার করা হবে। রীতিমতো টেন্ডার বা দরপত্র ডেকে ক্ষতিগ্রস্ত বিমানের দেহের বাকি অংশ কেটে বিক্রি করে দেওয়া হবে। দুর্ঘটনার পরে ৪৮ আসনের বিমানটিকে অবশ্য সারানোর চেষ্টা হয়েছিল। ফ্রান্স থেকে ইঞ্জিনিয়ারেরা উড়ে এসেছিলেন। তবে তাঁরা জানিয়ে দেন, আগাপাশতলা মেরামত করে বিমানটিকে ওড়ার মতো অবস্থায় ফিরিয়ে আনতে খরচ হবে ১৮ কোটি টাকা! আর নতুন বিমানের দাম ৫০ থেকে ৬০ কোটি টাকা বলে জানিয়েছে বিমান সংস্থা। বিপুল অর্থ ব্যয় করে খোঁড়া বিমানকে সারানো হবে কেন, ওঠে সেই প্রশ্ন। সহযোগী অ্যালায়েন্সের একটি বিমান সারানোর জন্য এত টাকা খরচ করতে রাজি হয়নি এয়ার ইন্ডিয়া। প্রথমে জেট এয়ারওয়েজের কাছ থেকে ক্ষতিপূরণ চাওয়া হয়েছিল। কিন্তু এত বিপুল অঙ্কের টাকা ক্ষতিপূরণ দিতে রাজি হয়নি জেট। তার পরেই এয়ার ইন্ডিয়া সিদ্ধান্ত নেয়,করেছে, বাতিলই করে দেওয়া হবে বিমানটিকে। ঠিক যে-ভাবে বাতিল হয়ে যায় বেতো ঘোড়া। সংস্থা সূত্রের খবর, ক্ষতিগ্রস্ত ওই বিমানের মালিক এয়ার ইন্ডিয়া নয়। এটিআর সংস্থার কাছ থেকে বিমানটি কিনেছিল ফ্রান্সের অ্যাবরিক নামে একটি সংস্থা। তারাই সেটি লিজ দিয়েছিল এয়ার ইন্ডিয়াকে। বিমানবন্দর সূত্রে জানা গিয়েছে, দুর্ঘটনার সকালে বাসটি বিমানটির ডান দিকের ডানার তলা দিয়ে ঢুকে সটান ধাক্কা মেরেছিল ইঞ্জিনে। সেই ধাক্কার জেরে এটিআর-৪২-এর ডান দিকের চাকা ফেটে যায়। ৩২ নম্বর বে ছেড়ে কিছুটা এগিয়েও যায় বিমানটি। ওই অবস্থায় বাসটি আটকে যায় এটিআর-৪২-এর সঙ্গে। বেশ কিছু দিন বিমানটিকে বাসের থেকে আলাদাও করা যায়নি। প্রায় ছ’দিন পরে তলায় বেলুন ঢুকিয়ে বিমানটিকে উপরে তুলে ধরে বাসটিকে সরিয়ে নেওয়া হয়। সংঘর্ষে ক্ষতি হয়েছিল বাসটিরও। তবে সারিয়ে নিয়ে সেটিকে আবার চালানো হচ্ছে। কিন্তু বিমানটিকে বাতিল করে দিতে হচ্ছে। এয়ার ইন্ডিয়ার তরফে আলোচনা শুরু হয় অ্যাবরিকের সঙ্গে। অ্যাবরিক প্রায় ১৩ বছরের পুরনো ওই বিমানটি বিক্রি করতে রাজি হয়ে যায়। সংস্থা সূত্রে জানা গিয়েছে, ১৮ কোটি টাকার অনেক কম দামে অ্যাবরিকের কাছ থেকে বিমানটি কিনে নিচ্ছে এয়ার ইন্ডিয়া। সংস্থার অফিসার অন স্পেশ্যাল ডিউটি অনিল মেটা জানান, প্রয়োজনীয় টাকার একটা বড় অংশ পাওয়া গিয়েছে বিমা সংস্থা থেকে। বাকি টাকাটা ক্ষতিপূরণ হিসেবে চাওয়া হয়েছে জেটের কাছে। জেট জানিয়েছে, এই নিয়ে এয়ার ইন্ডিয়ার সঙ্গে আলোচনা চলছে।